ELEKTROLITŲ BALANSO SUTRIKIMAI IR NEUROLOGINĖ PATOLOGIJA
Authors: Kimševaitė Liudmila 
Published: November 2018

Darbo tikslas. Išanalizuoti neurologinę patologiją esant elektrolitų disbalansui.

Tyrimo medžiaga ir metodai. Vilniaus miesto klini­kinės ligoninės Vidaus ligų, Nefrologijos skyriuose 2017 m. birželį - 2018 m. balandį tyrėme 101 ligonį, kuriam buvo elektrolitų balanso sutrikimai ir neu­rologinė patologija. Ligonių amžius – 31-99 metai (vidurkis - 75,0 ± 1,3 metų), moterų - 68, vyrų - 33. Vidutinė stacionarinio gydymo trukmė - 10,5 dienos. Visiems ligoniams atliktas bendras ir biocheminis kraujo tyrimas, nustatyta elektrolitų koncentracija kraujo serume, atlikta elektrokardiograma, vidaus organų echoskopija, esant indikacijoms - galvos (stuburo) kompiuterinė tomografija, magnetinio re­zonanso tomografija. Statistinių duomenų vidurkių skirtumai vertinti Stjudento (Student) patikimumo kriterijumi t. Skirtumai laikyti statistiškai patikimi esant p&amp;lt;0,05.

Rezultatai. Išanalizuota neurologinė patologija esant elektrolitų disbalansui. Galvos smegenų kraujotakos sutrikimai buvo 26(25,7%) ligoniams, galvos sme­genų edema - 1(1,0%), demencija - 6(5,9%), lėtinė galvos smegenų išemija - 17(16,8%), galvos sme­genų augliai - 3(3,0%), Parkinsono liga - 7(6,9%), esencialinis tremoras - 2(2,0%), epilepsija - 3(3,0%), sinkopė - 7(6,9%), polineuropatija - 10(9,9%), neu­ralgija - 5(5,0%), raumenų spazmai - 9(8,9%), pares­tezijos - 2(2,0%). Sergant ir išeminiu, ir hemoraginiu insultu nustatyti kalio, natrio ir chloro balanso sutriki­mai. Vyravo hipokalemija. Galvos smegenų infarkto atveju kalio koncentracija kraujo serume buvo 3,28 ± 0,2 mmol/l, lėtinės galvos smegenų išemijos atveju - 4,81 ± 0,2 mmol/l (p &amp;lt; 0,001). Sergančiųjų demen­cija natrio koncentracija kraujo serume buvo 125,5 ± 2,2 mmol/l, lėtinės galvos smegenų išemijos atveju - 138,76 ± 1,3 mmol/l (p &amp;lt; 0,001). Galvos smegenų augliu sergantiems ligoniams nustatytas sumažėjęs chloro kiekis kraujo serume - 93,83 ± 3,1 mmol/l. Parkinsono liga sergantiems ligoniams vyravo hi­pokalcemija - 1,99 ± 0,1 mmol/l. Epilepsijos atveju diagnozuota ir hipokalcemija (1,92 mmol/l), ir hi­perkalcemija (2,63 mmol/l). Visoms migrena sergan­čioms ligonėms nustatyta padidėjusi kalcio koncen­tracija kraujo serume - 2,66 ± 0,1 mmol/l. Sinkopės atvejais stebėta ir hipokalemija (3,09 ± 0,2 mmol/l), ir hiperkalemija (5,80 mmol/l). Esant parestezijoms nustatyta hipokalemija - 3,14 mmol/l. Ligonių, ku­riems pasireiškė raumenų spazmai, kalcio koncentra­cija kraujo serume buvo 1,96 ± 0,1 mmol/l, magnio - 0,66 ± 0,01 mmol/l.

Išvados. Kalio, natrio ir chloro balanso sutrikimai nu­statyti sergant ir išeminiu, ir hemoraginiu insultu. Vy­ravo hipokalemija. Galvos smegenų infarkto atveju, palyginus su sergančiųjų lėtine galvos smegenų

išemija grupe, nustatytas statistiškai patikimas kalio koncentracijos kraujo serume sumažėjimas. Visiems Parkinsono liga sergantiems ligoniams nustatyti kal­cio kiekio kraujo serume pokyčiai. Vyravo hipokal­cemija. Epilepsinių priepuolių priežastimi gali būti ir hipokalcemija, ir hiperkalcemija. Hiperkalcemija gali provokuoti migreną. Kognityvinius sutrikimus nulėmė natrio kiekio pokyčiai. Visiems demencija sergantiems ligoniams nustatyta hiponatremija. De­mencijos atveju, palyginus su sergančiųjų lėtine gal­vos smegenų išemija grupe, natrio koncentracijos sumažėjimas kraujo serume buvo statistiškai patiki­mas. Hiponatremija gali būti galvos smegenų ede­mos priežastis. Galvos smegenų augliu sergantiems ligoniams buvo hipochloremija. Sinkopė gali įvykti ir hipokalemijos, ir hiperkalemijos atveju. Hipoka­lemija gali sąlygoti parestezijas. Raumenų spazmai pasireiškė esant hipokalcemijai ir hipomagnezemijai.